林殿院輓詞
作者：徐積
朝代：宋

paragraphs: 吁嗟人兮，而有斯人。
以義爲質兮，以剛守身。
內明白而外昭哲兮，氣貌甚真。
動則不苟兮，可使之爲國，可使之爲民。
使之爲國兮取義舍生，使之論事兮傾出赤心。
世方好柔兮我方剛，彼爲轅下駒兮我方鷹揚。
彼作威之臣人莫敢當，我方藐視兮直攻其强。
彼作福之臣兮烹煎牛羊羅列酒漿，我方折其匕箸兮覆杯而不嘗。
以甘易苦兮自以爲常，以退爲進兮如寢諸床。
所往所居，不察刀筆者害兮簿書有蔽。
隠必露兮伏必發，照姦膽兮破姦穴。
小姦積忿兮五臟欲裂，大姦睚眦兮其眦有血，口且欲吞兮齒且欲嚙。
何誣之不誣何說，哆兮侈兮三寸之舌。
顔淵偷飯，曾參鬬殺。
慈母投杼兮其誰不信，所頼公明兮得無悔吝。
夫何不幸兮人之云亡，誰司有命兮付與之不長。
揭丹旐兮歸晉疆，望江湖兮歸故鄉。
太行山上秋風起，度浮梁兮盟津水。
符離東畔更淒凉，山陽猶有舊吟窗。
吳人俱望揚子江，素車白馬迎道旁。
故人亦有孤與孀，更憂今歲寒無裳。
洞庭橘柚正青黄，鱸魚鱠美蓴羹香。
且緩哀鈴送酒觴，一辭白日掩玄堂。
玄堂一掩難開扃，夜復夜兮何時停。
負高才兮成鬰鬰，揭高義兮徒冥冥。
一心在兮湖水清，萬事空兮山月明。
悲慟處，是松陵，雲慘兮，鳥哀鳴。
念骨肉兮摧心形，鬚鬢班兮涕縱橫。